### NN 74/2017 (28.7.2017.), Odluka o porezima Grada Čakovca

Grad Čakovec

1824

Na temelju članka 20. Zakona o lokalnim porezima (»Narodne novine« 115/16) te članka 27. Statuta Grada Čakovca (Sl. gl. Grada Čakovca 09/09, 2/13, 3/13, 3/13 – proč. tekst, 1/14), Gradsko vijeće Grada Čakovca je na svojoj 22. sjednici, održanoj 9. ožujka 2017., donijelo

ODLUKU

O POREZIMA

I. TEMELJNE ODREDBE

Članak 1.

Ovom Odlukom propisuju se vrste poreza koji pripadaju Gradu Čakovcu, porezni obveznik, porezna osnovica, stope i visine poreza, obračun i način plaćanja poreza, te oslobađanje od plaćanja poreza.

II. VRSTE POREZA

Članak 2.

Porezi Grada Čakovca su:

1. Prirez porezu na dohodak,

2. Porez na potrošnju,

3. Porez na korištenje javnih površina,

4. Porez na nekretnine.

1. Prirez porezu na dohodak

Članak 3.

Prirez porezu na dohodak plaća se po stopi od 10% na porez na dohodak koji predstavlja osnovicu za obračun.

Prirez porezu na dohodak u cijelosti je prihod proračuna Grada Čakovca.

Članak 4.

Obveznik prireza porezu na dohodak je fizička osoba koja ostvaruje dohodak u Republici Hrvatskoj, a na području Grada Čakovca ima prebivalište ili uobičajeno boravište.

2. Porez na potrošnju

Članak 5.

Porez na potrošnju plaća se na potrošnju alkoholnih pića, prirodnih vina, specijalnih vina, piva i bezalkoholnih pića koja su prodana u ugostiteljskim objektima.

Bezalkoholnim pićima smatraju se sve vrste sokova, prirodni voćni sokovi, osvježavajuća pića, bezalkoholna pića pripremljena od praška ili granula, vode s dodanim šećerom ili drugim sladilima te aromatizirane i mineralne vode (gazirane i negazirane).

Kava i čaj ne smatraju se bezalkoholnim pićima na koja se plaća porez na potrošnju.

Članak 6.

Obveznik poreza na potrošnju je pravna i fizička osoba koja pruža ugostiteljske usluge na području Grada Čakovca.

Članak 7.

Osnovicu za obračun poreza na potrošnju čini prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Porez na potrošnju plaća se po stopi od 3% na osnovicu iz stavka 1. ovog članka i u cijelosti je prihod proračuna Grada Čakovca.

Članak 8.

Obračunsko razdoblje poreza na potrošnju je od prvog do posljednjeg dana u mjesecu.

Obračunatu obvezu porezu na potrošnju za obračunsko razdoblje porezni obveznik iskazuje na obrascu PP-MI-PO kojeg dostavlja Upravnom odjelu za financiranje Grada Čakovca, pojedinačno za svaki poslovni prostor, do 20. u mjesecu za prethodni mjesec. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Obveznik poreza na potrošnju mora u svojim poslovnim knjigama osigurati sve podatke i evidencije potrebne za utvrđivanje obveze poreza na potrošnju.

Ako porezni obveznik u propisanom roku ne podnese obračun ili nema osigurane podatke i porezne evidencije, nadležno tijelo može procijeniti porezne obvezu temeljem podataka obavljenog nadzora, usporedbom s poreznim obveznikom koji obavlja sličnu djelatnost ili na temelju drugih podataka o poslovanju poreznog obveznika.

Članak 9.

Prihod od poreza na potrošnju od prodanog pića na području Grada Čakovca prihod je proračuna Grada Čakovca.

3. Porez na korištenje javnih površina

Članak 10.

Porez na korištenje javnih površina na području Grada Čakovca plaćaju pravne i fizičke osobe korisnici javnih površina za čije je korištenje izdano rješenje o korištenju javnih površina od strane Upravnog odjela za komunalno gospodarstvo i/ili Upravnog odjela za prostorno uređenje i europske fondove.

Članak 11.

Javne površine su površine definirane Odlukom o uređenju i održavanju naselja Grada Čakovca.

Članak 12.

Razdoblje oporezivanja je vrijeme korištenja javne površine.

Porezna osnovica je veličina korištene javne površine, a visina poreza iznosi:

|  |  |
| --- | --- |
| – za izgradnju, popravak zgrada i drugih objekata kao i za odlaganje građevnog materijala | 1,00 kn/m² dnevno |
| – za postavu zabavne radnje | 1,20 kn/m² dnevno |
| – za postavljeni štand u Ulici J. Kozarca staro sajmište | 360,00 kn mjesečno |
| – za postavljeni štand (osim u Ulici J. Kozarca - staro sajmište) | 4,00 kn/m² dnevno |
| – za prodaju putem pokretnih prodavača koji robu prodaju iz posebno uređenog i opremljenog vozila | 40,00 kn po danu prolaza područjem Grada |
| – za postavljeni kiosk u Ulici J. Kozarca staro sajmište | 480,00 kn mjesečno |
| – za postavljeni kiosk (osim u Ulici J. Kozarca staro sajmište) | 1.300,00 kn mjesečno |
| – za postavljanje reklamnih panoa, natpisnih tabli i sl. | 300,00 kn godišnje |
| – za postavljanje osvijetljenih CL vitrina te reklamnih panoa velikoplošnog formata | 3.240,00 kn godišnje |
| – za korištenje javne površine ispred i oko trgovina, kioska i ugostiteljskih objekata | 2,00 kn/m² dnevno |
| – za korištenje javne površine u svrhu postave otvorene ugostiteljske terase u razdoblju od 1. 4. do 31. 10. | 2,00 kn/m² dnevno |
| – za korištenje javne površine u svrhu postave otvorene ugostiteljske terase te iziožbeno-prodajnih klupa u razdoblju od 1. 11. do 31. 3. | 0,75 kn/m² dnevno |
| – za korištenje javne površine u svrhu postave ugostiteljske terase zatvorenog tips (zimska terasa) | 1,50 kn/m² dnevno |
| – za pečenje i prodaju plodina, šećerne vune i balona | 3,20 kn/m² dnevno |
| – za reklamne table u pokretu (hodajuće reklame, reklame na biciklu i sl.) | 100,00 kn dnevno |
| – za druge nespomenute namjene | 5.00 kn/m² dnevno |

Za razdoblje korištenja javne površine koje je kraće od 30 dana, a za kategorije gdje je porez utvrđen po m² dnevno, minimalna obračunska površina je 10 m².

Visina poreza utvrđena ovom Odlukom smatra se početnim porezom kada se za korištenje javne površine provodi natječaj.

Naknada za korištenje javne površine za vrijeme održavanja manifestacija u organizaciji Turističke zajednice Grada Čakovca (Međimurski fašnik, Dan Grada, Antunovo, Porcijunkulovo i Advent), ne može biti niža od poreza navedenog u tablici. Navedena naknada prihod je proračuna Grada Čakovca, a njenu visinu utvrđuje gradonačelnik posebnim Zaključkom za svaku pojedinu manifestaciju.

U slučajevima kada se javne površine koriste u humanitarne i druge svrhe od javnog interesa porez se ne naplaćuje.

Članak 13.

Rješenje o utvrđivanju poreza donosi Upravni odjel za financiranje koji provodi i nadzor nad plaćanjem.

Rješenjem se, između ostalog, utvrđuju rokovi i uvjeti plaćanja.

Članak 14.

Prihod od poreza na korištenje javnih površina na području Grada Čakovca prihod je proračuna Grada Čakovca.

4. Porez na nekretnine

Članak 15.

Predmet oporezivanja je nekretnina. Nekretninom se smatra stambeni prostor, poslovni prostor, garažni prostor i drugi pomoćni prostori te ostali prostori bez namjene, građevinsko zemljište koje se koristi u svrhu obavljanja poslovne djelatnosti i neizgrađeno građevinsko zemljište ako se nalazi unutar građevinskog područja.

Članak 16.

Porezni obveznik je svaka osoba koja nekretninu samostalno posjeduje (samostalni posjednik).

Porezni obveznik može biti i nesamostalni posjednik ako je porezna obveza pravnim poslom prenesena na njega. U slučaju prijenosa porezne obveze na nesamostalnog posjednika, samostalni posjednik solidarno jamči za naplatu poreza.

Porezni obveznik može biti nesamostalni posjednik i u slučaju ako se koristi nekretnina u vlasništvu Grada Čakovca, ako ne postoji valjani pravni temelj posjedovanja nekretnine ili je vlasnik nepoznat. U slučaju da ne postoji valjani pravni temelj posjedovanja nekretnine ili ako je vlasnik nepoznat, nesamostalni posjednik nekretnine dužan je dati izjavu tko se za potrebe utvrđivanja i plaćanja poreza na nekretnine smatra obveznikom.

Članak 17.

Porez na nekretnine ne plaća se na nekretnine koje su u vlasništvu jedinica lokalne samouprave, na neizgrađeno građevinsko zemljište u vlasništvu jedinica lokalne samouprave te na sakralne objekte u dijelu u kojem se obavljaju vjerski obredi.

Članak 18.

Porez na nekretnine obračunava se na ukupnu neto podnu površinu nekretnine (prostora koji je oporeziv), sukladno propisu o uvjetima i mjerilima za utvrđivanje zaštićene najamnine te na stvarnu površinu zemljište.

Članak 19.

Godišnji iznos poreza po m² obračunske površine nekretnine utvrđuje se množenjem vrijednosti boda, koeficijenta zone, koeficijenta namjene, koeficijenta stanja i koeficijenta dobi. Vrijednost boda i koeficijent zone određuje odlukom predstavničko tijelo. Koeficijent namjene ovisi o vrsti nekretnine i utvrđuje se, kao i koeficijent stanja, sukladno odredbama Zakona o lokalnim porezima. Koeficijent dobi ovisi o godini izgradnje te se utvrđuje za razdoblje građenja sukladno odredbama Zakona o lokalnim porezima.

Članak 20.

Grad Čakovec ustrojava i vodi strukturiranu Evidenciju o nekretninama koje se nalaze na području Grada i o poreznim obveznicima plaćanja poreza na nekretnine. Rješenje o godišnjem iznosu poreza na nekretnine donosi Upravni odjel za financiranje najkasnije do 31. ožujka za tekuću kalendarsku godinu, a prema stanju nekretnine i poreznog obveznika na dan 01. siječnja tekuće godine. Promjene koje nastanu tijekom godine, a utječu na utvrđivanje porezne obveze, primjenjuju se od sljedeće kalendarske godine.

Godišnja obveza utvrđena Rješenjem plaća se u 4 kvartalne rate i to 15. travnja, 15. srpnja, 15. listopada i 15. siječnja.

Članak 21.

Prihod od poreza na nekretnine prihod je proračuna Grada Čakovca.

III. OBRAČUN I NAPLATA POREZA

Članak 22.

Glede razreza, naplate, žalbi, obnove postupaka, zastare, ovršnih postupaka i drugih postupovnih odredbi pri utvrđivanju i naplati gradskih poreza shodno se primjenjuju Opći porezni zakon, Zakon o općem upravnom postupku i ostali važeći propisi.

IV. KAZNENE ODREDBE

Članak 23

Ako porezni obveznik postupi suprotno odredbama ove Odluke kojima se propisuje obveza obračuna, podnošenja obrasca PP-MI-PO i uplate poreza na potrošnju, neposredno se primjenjuju kaznene odredbe članka 56. Zakona o lokalnim porezima.

Također, odredbe članka 56. Zakona o lokalnim porezima primjenjuju se i u slučaju kada nesamostalni posjednik nekretnine ne dostavi Gradu izjavu tko se smatra obveznikom plaćanja poreza na nekretnine te kada samostalni posjednik nekretnine ne dostavi Gradu podatke o promjeni nesamostalnog obveznika na kojeg je prenio poreznu obvezu.

V. PRIJELAZNE I ZAVRŠNE ODREDBE

Članak 24.

Danom stupanja na snagu ove Odluke, prestaje važiti Odluka o porezima (Sl. gl. Grada Čakovca br. 7/14 i 5/15).

Članak 25.

Ova Odluka stupa na snagu osmog dana od dana objave u Službenom glasniku Grada Čakovca, osim odredbi koje se odnose na porez na nekretnine, koje se primjenjuju od 1. siječnja 2018. godine.

Klasa: 021-05/17-01/16

Urbroj: 2109/2-02-17-6

Čakovec, 9. ožujka 2017.

Predsjednik Gradskog vijeća
 Jurica Horvat, v. r.